Anne-Marie Meldgaard (S), 1997-12-02:
Yderligere står der også i grundlovens § 76, at alle børn i den undervisningspligtige alder har ret til fri undervisning i folkeskolen.
Vi hilser derfor Ombudsmandens endelige redegørelse velkommen.
Det står nu klart, at der i en årrække er opkrævet forældrebetaling til skolerejser i undervisningstiden, uden at der har været lovhjemmel til det.
I Socialdemokratiet har vi for øvrigt aldrig været i tvivl om, at den brugte argumentation om frivillighed i forbindelse med deltagelse i skolerejser, som har udløst forældrebetaling, har været forkert og har været med til at skabe et enormt gruppepres hos forældre samt været med til at skabe sociale skævheder i de klasser, hvor enkelte elever har haft manglende betalingsevne.
Det er vi nu ude over, nu hvor Ombudsmanden har slået fast, at frivilligheden også gælder betaling til skolerejser og ikke, som det er praktiseret, i forhold til deltagelsen.
Ingen elev kan med den nuværende lovgivning afskæres fra at deltage grundet manglende betaling.
Det er et princip, som vi i Socialdemokratiet ønsker at fastholde, og vi er enige med Enhedslisten i, at en åbning i forbindelse med brugerbetaling til undervisning i folkeskolen vil være en glidebane og give uhensigtsmæssige og uoverskuelige muligheder, i og med at der kan skabes grundlag for kreativitet og kassetænkning i folkeskolen - ikke kun når der er tale om skolerejser, men også i andre sammenhænge. Men jeg må så også meddele, at vi ikke kan stemme for Enhedslistens forslag, da der her er tale om forligsstof, hvor partierne bag folkeskoleloven på baggrund af Ombudsmandens endelige redegørelse og ministerens oplæg til ændringer må finde frem til en løsningsmodel.
Jeg kan kun beklage, at Enhedslisten ikke er med i forligskredsen, men endnu en gang understrege, at jeg vil være med til på Socialdemokratiets vegne at fortsætte den linje, der er lagt, for så vidt angår skolerejser.
Principperne vil blive fastholdt i forhandlingssagerne, og jeg håber også, at ministeren vil komme med et oplæg, der er i tråd med Ombudsmandens redegørelse.
Men som sagt: Vi kan ikke stemme for forslaget.
For det første er der ikke tale om nogen kovending i Socialdemokratiets holdning til det her spørgsmål.
Der er heller ikke tale om, at den form for forældrebetaling, som vi har set adskillige steder, og som også hr. Frank Dahlgaard henviser til, skal være det, der er fremadrettet.
Det, det drejer sig om her, er, at den nuværende lovgivning er god nok.
Det er den nuværende praksis og de ulovligheder, der har fundet sted i forbindelse med den nuværende praksis, jeg gerne vil have ændret, for jeg er helt enig i de argumenter, der kom frem her fra Det Konservative Folkeparti.
Jeg vil også godt fastslå over for hr. Nødgaard, at det dér skønmaleri om, hvordan man sammensætter økonomien i forhold til deltagelse på skolerejser og så videre, jo ikke er det, vi ser i virkeligheden.
Det, vi ser, er, at det mere og mere bærer præg af, at det er ferierejser, det er charterrejser med mange, mange tusinde kroner i omkostninger pr. elev, og det er ikke det, der egentlig var formålet med lejrskoler og ekskursioner, nemlig at man skulle ud og have noget sammenhold og samtidig have undervisning.